text: Faldende oliepriser presser Esbjerg Havn
  17 marts 2016 kl. 10.30
  De faldende oliepriser og den nedsatte off shore-aktivitet i Nordsøen kan aflæses i 2015-regnskabet for Esbjerg Havn, der blev offentliggjort torsdag.
  Havnens omsætning lå i 2015 på 224 millioner kroner  mod 225 millioner kroner   i 2014. Resultatet for 2015 blev på 76,9 millioner kroner, hvilket ligger en smule under de seneste års resultater.
  Antallet af skibsanløb nåede op over 6.400. Det var en stigning på godt 10 procent i forhold til 2014, og gør havnen til en af Danmarks travleste havne.
  Esbjerg Havn forventer, at resultatet for 2016 vil ligge på samme niveau som i 2015, selv om den lave oliepris vil gøre det vanskeligt for både Esbjerg Havn og virksomhederne på havnen.
  - Vi er naturligvis meget opmærksomme på det vanskelige marked, som virksomhederne i olie- og gasindustrien opererer i for nærværende. Det giver en øget usikkerhed for mange af vores kunder, og det mærker vi også på Esbjerg Havn, siger havnedirektør Ole Ingrisch i en kommentar til årsregnskabet..
  
  